**Broj: 01-011/23-5116**

**Podgorica, 27. jun 2023. godine**

 Na osnovu člana 130 i 136 Opšteg zakona o obrazovanju i vaspitanju (“Službeni list RCG”, broj 64/02, 31/05, 49/07 i “Službeni list CG”, broj 45/10, 45/11, 39/13, 47/17, 59/21, 76/21,146/21 i 3/23), i člana 27, 28 i 31 Pravilnika o kriterijumima i načinu prijema učenika u domove i ostvarivanju prava na participaciju prevoza (“Službeni list CG”, br. 62/23) Ministarstvo prosvjete d o n i j e l o je

**S M J E R N I C E**

**O OSTVARIVANJU PRAVA NA PARTICIPACIJU TROŠKOVA PREVOZA UČENIKA U MEĐUGRADSKOM SAOBRAĆAJU U ŠKOLSKOJ 2023/24. GODINI**

Ovim uputstvom propisuje se da pravo na participaciju prevoza u međugradskom saobraćaju ostvaruju učenici osnovne i srednje škole, koji putuju pet i više kilometara na relaciji od mjesta stanovanja do škole, ukoliko je organizovan javni prevoz.

Učenici osnovne škole ostvaruju pravo na participaciju prevoza u iznosu od 40% od cijene karte, a učenici srednje škole u iznosu od 20% od cijene karte Učenici, čiji su roditelji, odnosno staratelji korisnisci prava na materijalno obezbjeđenje u skladu sa zakonom kojim se uređuje socijalna i dječja zaštita, ostvaruju pravo na participaciju prevoza u iznosu od 50% od cijene mjesečne karte.

Učenik sa posebnim obrazovnim potrebama ostvaruje pravo na participaciju prevoza u iznosu od 100% od cijene mjesečne karte.

Pravo na participaciju prevoza ostvaruju učenici koji su upisani u školu u skladu sa članom 35 Zakona o osnovnom obrazovanju i vaspitanju "Službeni list CG", br. [64/02](https://pn2.propisi.net/Account/Login?skipAuto=True" \t "_top), [49/07](https://pn2.propisi.net/Account/Login?skipAuto=True)  i "Službeni list CG"br. [45/10](https://pn2.propisi.net/Account/Login?skipAuto=True" \t "_top), [40/11](https://pn2.propisi.net/Account/Login?skipAuto=True), [39/13](https://pn2.propisi.net/Account/Login?skipAuto=True),[47/17](https://pn2.propisi.net/Account/Login?skipAuto=True), [59/21](https://pn2.propisi.net/Account/Login?skipAuto=True) i [3/23](https://pn2.propisi.net/Account/Login?skipAuto=True).

**I Pravo na participaciju prevoza učenici, odnosno njihovi roditelji ili staratelji će ostvariti isključivo preko škola, na sljedeći način:**

1. Početkom mjeseca učenik (roditelj) će kupiti mjesečnu kartu uplatom na tekući račun izabranog prevoznika;
2. Sa bankarskom/poštanskom uplatnicom i dobijenom mjesečnom kartom, do 15. u mjesecu, učenik se javlja upravi škole, koja njegove podatke upisuje u tabelu datu u prilogu. Uprava škole je obavezna da provjeri podatke, odnosno uporedi sa podacima iz svoje evidencije (posebno o adresi stanovanja učenika). Svi podaci moraju odgovarati podacima iz MEIS aplikacije;
3. Na kraju mjeseca, nakon kompletiranja podataka i izračunavanja učešća Ministarstva, ovjerene, potpisane i tačno obračunate podatke, škola dostavlja Ministarstvu prosvjete, a najkasnije do 20. u mjesecu, za mjesec na koji se odnosi uplata. U prilogu obračunske tabele dostavljaju se kopije uplatnica, kao i potvrde za učenike čiji su roditelji, odnosno staratelji korisnici MOP-a. Nakon provjere obračunskog spiska, Ministarstvo uplaćuje sredstva na račun škole i time obezbjeđuje zakonom propisanu participaciju za učenike, korisnike prevoza;
4. Uprava škole je dužna da svakom učeniku koji ostvari pravo na participaciju u cijeni prevoza otvori račun u banci u kojoj škola već ima svoj račun, kako bi smanjili dodatne troškove. Učenik, na početku školske godine, prilikom prijavljivanja za ostvarivanje ovog prava, mora da dostavi podatke roditelja ili staratelja koji bi u njegovo ime podizao sredstva;
5. Sredstva koja Ministarstvo uplati školi, na ime participacije za određeni mjesec, škola prenosi na račune korisnika (učenika);
6. Škola može sredstva na račun banke prebaciti jednom zbirnom uplatom uz spisak učenika kao prilogom. Spisak mora sadržati precizne podatke o učeniku, kao i pojedinačni iznos, koji treba da primi;
7. Škola je dužna da Ministarstvu redovno dostavlja bankarski izvod o prenijetim sredstvima na račun učenika - korisnika participacije;
8. Škola, odnosno ovlašćena osoba je dužna da primjerak uplatnice i obračunski spisak čuvaju u skladu sa Zakonom o arhivskoj djelatnosti („Službeni list CG“ br.49/10 i 40/11).

**II Informacije o usklađivanju reda vožnje**

U skladu sa Zakonom utvrđeno je da se redovi vožnje u međugradskom prevozu usklađuju jednom godišnje. Zahtjev za usklađivanje redova vožnje prevoznik podnosi Privrednoj komori, koja sprovodi postupak usklađivanja redova vožnje, na osnovu Pravila o načinu, postupku, kriterijumima i visini naknade za usklađivanje redova vožnje u međugradskom prevozu. Privredna komora svojim aktom utvrđuje usklađene redove vožnje.

Takođe, u skladu sa Zakonom propisano je da se linijski prevoz može obavljati samo na osnovu registrovanog i ovjerenog reda vožnje i ovjerenog cjenovnika od nadležnog organa.

**III U izuzetnim slučajevima, ukoliko nije organizovan javni prevoz, pravo na participaciju prevoza učenici, odnosno njihovi roditelji ili staratelji će ostvariti na sljedeći način:**

1. Savjet roditelja raspisuje oglas, koji se objavljuje u javnim glasilima, o prikupljanju ponuda za organizovanje prevoza učenika od kuće do škole;
2. Savjet roditelja imenuje komisiju za izbor najpovoljnije ponude;
3. Komisija u skladu sa oglasom otvara prispjele ponude i zapisnički konstatuje njihovu ispravnost i verifikuje validne ponude i donosi prijedlog odluke o izboru;
4. Savjet roditelja na osnovu prijedloga komisije donosi Odluku o izboru najpovoljnije ponude o čemu obavještava ponuđače u pisanoj formi i ovlašćuje predstavnika, koji će potpisati ugovor;
5. Roditelj učenika treba da potpiše izjavu, da je saglasan sa izborom prevoznika na formularu koji, će razredni starješina dati svakom učeniku – korisniku prevoza;
6. Roditelj je dužan da potpisanu izjavu, o saglasnosti sa izborom prevoznika, vrati školi u roku od tri dana;
7. Komisija konstatuje koliko je roditelja (učenika) prihvatilo da koristi usluge prevoza sa izabranim prevoznikom;
8. Na osnovu toga broja Savjet roditelja zaključuje ugovor u kojem obavezu plaćanja mjesečne karte preuzimaju roditelji na osnovu gore potpisane izjave;
9. Početkom mjeseca učenik (roditelj) će kupiti mjesečnu kartu uplatom na tekući račun izabranog prevoznika;
10. Sa uplatnicom i dobijenom mjesečnom kartom, učenik se javlja upravi škole, koja njegove podatke upisuje u tabelu datu u prilogu;
11. Na kraju mjeseca, nakon kompletiranja podataka i izračunavanja učešća Ministarstva, ovjerene, potpisane i tačno obračunate podatke, škola dostavlja Ministarstvu prosvjete, a najkasnije do 20.tog u mjesecu za tekući mjesec.
12. Nakon provjere obračunskog spiska, Ministarstvo uplaćuje sredstva na račun škole i time obezbjeđuje zakonom propisanu participaciju za učenike, korisnike prevoza, na način opisan u gore navedenom tekstu;
13. Smjernice stupaju na snagu danom donošenja.

**Javna Ustanova je dužna pružiti svu administrativnu i tehničku podršku u realizaciji ostvarivanja participacije u cijeni prevoza učenika, kao i obavezu dostavljanja kopije ugovora koji zaključuje Savjet roditelja sa izabranim prevoznikom.**

 **M I N I S T A R**

 **Mr Miomir VOJINOVIĆ**